ประกาศคณะกรรมการข้าราชการฝ่ายศาลปกครอง เรื่อง การแบ่งส่วนราชการและอำนาจหน้าที่ของส่วนราชการในสำนักงานศาลปกครอง

ประกาศคณะกรรมการข้าราชการฝ่ายศาลปกครอง

ประกาศคณะกรรมการข้าราชการฝ่ายศาลปกครอง
เรื่อง
การแบ่งส่วนราชการและอำนาจหน้าที่ของส่วนราชการในสำนักงานศาลปกครอง[๑]

โดยที่เป็นการสมควรให้มีการปรับปรุงส่วนราชการและอำนาจหน้าที่ของส่วนราชการในสำนักงานศาลปกครองให้มีความเหมาะสมสอดคล้องกับแผนยุทธศาสตร์ศาลปกครอง
(ฉบับที่ ๓) พ.ศ. ๒๕๕๔ - ๒๕๕๗ ยิ่งขึ้น

อาศัยอำนาจตามความในมาตรา ๘๔ (๑)
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
และมติคณะกรรมการข้าราชการฝ่ายศาลปกครอง ครั้งที่ ๑๑๕ - ๔/๒๕๕๔ เมื่อวันที่ ๒๗
เมษายน ๒๕๕๔ คณะกรรมการข้าราชการฝ่ายศาลปกครองจึงออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศคณะกรรมการข้าราชการฝ่ายศาลปกครอง เรื่อง
การแบ่งส่วนราชการและอำนาจหน้าที่ของส่วนราชการในสำนักงานศาลปกครอง

ข้อ ๒  ประกาศนี้ให้ใช้บังคับตั้งแต่วันที่
๑ กรกฎาคม ๒๕๕๔ เป็นต้นไป

ข้อ ๓  ให้ยกเลิกประกาศคณะกรรมการข้าราชการฝ่ายศาลปกครอง
เรื่อง การแบ่งส่วนราชการและอำนาจหน้าที่ของส่วนราชการในสำนักงานศาลปกครอง
ลงวันที่ ๒๐ กุมภาพันธ์ ๒๕๕๒

ข้อ ๔  ให้แบ่งส่วนราชการในสำนักงานศาลปกครองดังนี้
(๑) สำนักประธานศาลปกครองสูงสุด
(๒) สำนักงานศาลปกครองสูงสุด
(๓) สำนักอธิบดีศาลปกครองกลาง
(๔) สำนักงานศาลปกครองกลาง
(๕) สำนักงานศาลปกครองในภูมิภาค
(๖) สำนักบังคับคดีปกครอง
(๗) สำนักวิจัยและวิชาการ
(๘) สำนักหอสมุดกฎหมายมหาชน
(๙) สำนักประชาสัมพันธ์
(๑๐) สำนักการต่างประเทศ
(๑๑) สำนักบริหารยุทธศาสตร์
(๑๒) สำนักบริหารทรัพยากรมนุษย์
(๑๓) สำนักวิทยาการสารสนเทศ
(๑๔) สำนักบริหารการเงินและต้นทุน
(๑๕) สำนักบริหารทรัพย์สิน
(๑๖) สำนักบริหารกลาง
(๑๗) สำนักตรวจสอบภายใน
(๑๘) วิทยาลัยตุลาการศาลปกครอง
(๑๙) วิทยาลัยข้าราชการฝ่ายศาลปกครอง
(๒๐) วิทยาลัยการยุติธรรมทางปกครอง
ให้วิทยาลัยตุลาการศาลปกครอง วิทยาลัยข้าราชการฝ่ายศาลปกครอง และวิทยาลัยการยุติธรรมทางปกครองดำเนินการตามอำนาจหน้าที่ของแต่ละวิทยาลัยและประสานการดำเนินงานร่วมกัน
เพื่อให้มีลักษณะของการเป็นสถาบันกระบวนการยุติธรรมทางปกครองซึ่งมีวัตถุประสงค์เพื่อการพัฒนาบุคลากร
ในกระบวนการยุติธรรมทางปกครอง
การแบ่งส่วนราชการภายในสำนักงานศาล สำนัก และวิทยาลัยต่าง ๆ
ให้เป็นไปตามที่เลขาธิการสำนักงานศาลปกครองกำหนด
เมื่อได้ปรึกษาหารือกับประธานศาลปกครองสูงสุดแล้ว

ข้อ ๕  ส่วนราชการตามข้อ
๔ มีอำนาจหน้าที่ดังนี้
๕.๑ สำนักประธานศาลปกครองสูงสุด มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักประธานศาลปกครองสูงสุดมีอำนาจหน้าที่ ดังต่อไปนี้
(๑) ศึกษา วิเคราะห์ รวบรวม กลั่นกรองข้อมูลวิชาการ
ข้อกฎหมายและระเบียบที่เกี่ยวข้อง เพื่อประกอบการพิจารณาสั่งการ
การกำหนดนโยบายการบริหารงานของประธานศาลปกครองสูงสุด
และการสนับสนุนการปฏิบัติหน้าที่ของผู้บริหารศาลปกครองสูงสุด
(๒) ศึกษา วิเคราะห์
และเสนอแนะแนวทางการพัฒนาระบบบริหารจัดการคดีของศาลปกครองสูงสุด
แนวทางการปฏิบัติงาน การจัดทำแผนบริหารจัดการคดีของตุลาการศาลปกครองสูงสุด
การติดตามและรายงานความเคลื่อนไหวของคดีในศาลปกครองสูงสุด
(๓)
ดำเนินการสนับสนุนตุลาการศาลปกครองสูงสุดในการพิจารณาและพิพากษาคดี
(๔) เสนอความเห็นเบื้องต้นเกี่ยวกับการฟ้องคดีปกครอง
และการจ่ายสำนวนคดีแก่องค์คณะในศาลปกครองสูงสุด
(๕) ศึกษา ค้นคว้าเปรียบเทียบคำพิพากษา และเสนอความเห็นเพื่อประกอบการพิจารณาร่างคำพิพากษาและร่างคำสั่งของศาลปกครองสูงสุด
ย่อคำวินิจฉัยของศาลปกครอง จัดทำระบบสืบค้นและเผยแพร่
(๖) ประสานการนำนโยบายไปสู่การปฏิบัติ
ติดตามและรายงานผลการดำเนินงานตามนโยบาย
และดำเนินงานเลขานุการของผู้บริหารศาลและตุลาการศาลปกครองสูงสุด
(๗)
ดำเนินการเกี่ยวกับงานประชุมของศาลปกครองสูงสุดในส่วนที่เกี่ยวกับคดีและวิธีพิจารณาคดี
๕.๒ สำนักงานศาลปกครองสูงสุด
มีผู้อำนวยการสำนักงานศาลเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักงานศาลปกครองสูงสุดมีอำนาจหน้าที่ ดังต่อไปนี้
(๑) ดำเนินการสนับสนุนตุลาการศาลปกครองสูงสุดในการพิจารณาและพิพากษาคดี
(๒) ประสานเชื่อมโยงข้อมูลการบริหารจัดการคดี
และข้อมูลทางวิชาการเพื่อสนับสนุนการปฏิบัติงานของตุลาการศาลปกครองสูงสุด
จัดทำข้อมูลวิชาการเพื่อประกอบการประชุมสัมมนา การให้คำปรึกษาแนะนำ และตอบข้อหารือเกี่ยวกับการฟ้องคดีปกครอง
เผยแพร่คำสั่ง/คำพิพากษา และเอกสารทางวิชาการของศาลปกครองสูงสุด
(๓) ดำเนินการเกี่ยวกับงานรับฟ้อง งานสารบบคดี งานจัดทำหมายคำสั่ง และประกาศต่าง
ๆ ของศาล รวมทั้งงานธุรการอื่นของศาลปกครองสูงสุด
(๔) ดำเนินการเกี่ยวกับการประสานการบังคับคดี
๕.๓ สำนักอธิบดีศาลปกครองกลาง
มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักอธิบดีศาลปกครองกลางมีอำนาจหน้าที่ ดังต่อไปนี้
(๑) ศึกษา วิเคราะห์ รวบรวม กลั่นกรองข้อมูลวิชาการ
ข้อกฎหมายและระเบียบที่เกี่ยวข้องเพื่อประกอบการพิจารณาสั่งการ
การกำหนดนโยบายการบริหารงานศาลและสนับสนุนการปฏิบัติหน้าที่ของอธิบดีศาลปกครองกลาง
(๒) ศึกษา วิเคราะห์
และเสนอแนะแนวทางการพัฒนาระบบบริหารจัดการคดีของศาลปกครองกลาง แนวทางการปฏิบัติงาน
การจัดทำแผนบริหารจัดการคดีของตุลาการศาลปกครองกลางการติดตามและรายงานความเคลื่อนไหวของคดีในศาลปกครองกลาง
(๓) เสนอความเห็นเบื้องต้นเกี่ยวกับการฟ้องคดีปกครอง
และการจ่ายสำนวนคดีแก่องค์คณะในศาลปกครองกลาง
(๔) ศึกษา ค้นคว้าเปรียบเทียบคำพิพากษา
และเสนอความเห็นเพื่อประกอบการพิจารณาร่างคำพิพากษาและร่างคำสั่งของศาลปกครองกลาง
(๕) ประสานการนำนโยบายไปสู่การปฏิบัติ
ติดตามและรายงานผลการดำเนินงานตามนโยบาย
และดำเนินงานเลขานุการของผู้บริหารศาลปกครองกลาง
๕.๔ สำนักงานศาลปกครองกลาง
มีผู้อำนวยการสำนักงานศาลเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักงานศาลปกครองกลางมีอำนาจหน้าที่ ดังต่อไปนี้
(๑) ดำเนินการสนับสนุนตุลาการศาลปกครองกลางในการพิจารณาและพิพากษาคดี
(๒) ประสานเชื่อมโยงข้อมูลการบริหารจัดการคดี
และข้อมูลทางวิชาการเพื่อสนับสนุนการปฏิบัติงานของตุลาการศาลปกครองกลาง
จัดทำข้อมูลวิชาการด้านคดีปกครองเพื่อประกอบการประชุม สัมมนา การให้คำปรึกษาแนะนำ
และตอบข้อหารือเกี่ยวกับการฟ้องคดีปกครอง เผยแพร่คำสั่ง/คำพิพากษา
และเอกสารทางวิชาการของศาลปกครองกลาง
(๓) ดำเนินการเกี่ยวกับงานรับฟ้อง งานสารบบคดี งานจัดทำหมายคำสั่ง และประกาศต่าง
ๆ ของศาล รวมทั้งงานธุรการอื่นของศาลปกครองกลาง
(๔) ดำเนินการเกี่ยวกับการประสานการบังคับคดี
๕.๕ สำนักงานศาลปกครองในภูมิภาค
มีผู้อำนวยการสำนักงานศาลเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักงานศาลปกครองในภูมิภาคมีอำนาจหน้าที่ ดังต่อไปนี้
(๑) ดำเนินการสนับสนุนตุลาการศาลปกครองในภูมิภาคในการพิจารณาและพิพากษาคดี
(๒) ดำเนินการเกี่ยวกับการศึกษา วิเคราะห์ รวบรวม
และกลั่นกรองข้อกฎหมาย
และระเบียบที่เกี่ยวข้องเพื่อประกอบการพิจารณาสั่งการของอธิบดีศาลปกครองในภูมิภาค การกำหนดนโยบายการบริหารงานศาล
การประสานการนำนโยบายไปสู่การปฏิบัติ การสนับสนุนการปฏิบัติหน้าที่ของอธิบดีศาลปกครองในภูมิภาค
และงานเลขานุการของผู้บริหารศาลปกครองในภูมิภาค
(๓) ศึกษา ค้นคว้าเปรียบเทียบคำพิพากษา
และเสนอความเห็นเพื่อประกอบการพิจารณาร่างคำพิพากษาและร่างคำสั่งของศาลปกครองในภูมิภาค
ติดตามความเคลื่อนไหวของคดีและบริหารจัดการคดี ประสานข้อมูลทางวิชาการเพื่อสนับสนุนการปฏิบัติงานของตุลาการศาลปกครองในภูมิภาค
จัดทำข้อมูลวิชาการเพื่อประกอบการประชุม สัมมนา
การให้คำปรึกษาแนะนำและตอบข้อหารือเกี่ยวกับการฟ้องคดีปกครอง
เผยแพร่คำสั่ง/คำพิพากษา และเอกสารทางวิชาการของศาลปกครองในภูมิภาค
(๔) ดำเนินการเกี่ยวกับงานรับฟ้อง งานสารบบคดี งานจัดทำหมาย คำสั่งและประกาศต่าง
ๆ ของศาล รวมทั้งงานธุรการอื่นของศาลปกครองในภูมิภาค
(๕) ดำเนินการเกี่ยวกับการบังคับคดีปกครองตามคำสั่ง คำบังคับ และหมายบังคับคดีของศาลปกครองในภูมิภาค
๕.๖ สำนักบังคับคดีปกครอง มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักบังคับคดีปกครองมีอำนาจหน้าที่ ดังต่อไปนี้
(๑) ดำเนินการบังคับคดีปกครองตามคำสั่ง คำบังคับ หมายบังคับคดีของศาล
ปกครองสูงสุดและศาลปกครองกลาง
(๒) ติดตามความเคลื่อนไหวของสำนวนบังคับคดี รายงานผลการบังคับคดีแก่ผู้บริหารศาลปกครอง
และจัดทำข้อมูลวิชาการเกี่ยวกับการบังคับคดีปกครอง
(๓)
ดำเนินการเกี่ยวกับงานธุรการในส่วนที่เกี่ยวข้องกับการบังคับคดีปกครองงานเก็บรักษาทรัพย์
ประเมินราคาทรัพย์ และการขายทอดตลาด
๕.๗ สำนักวิจัยและวิชาการ มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักวิจัยและวิชาการมีอำนาจหน้าที่ ดังต่อไปนี้
(๑) ศึกษา วิเคราะห์ เปรียบเทียบหลักกฎหมายปกครอง กฎหมายมหาชน แนวคำวินิจฉัย
คำพิพากษา/คำสั่งศาลปกครองไทยและต่างประเทศ
เพื่อพัฒนาหลักกฎหมายและกระบวนการยุติธรรมทางปกครอง
(๒) ศึกษา วิเคราะห์
เปรียบเทียบและให้ข้อเสนอแนะเกี่ยวกับการพัฒนาระบบ
หลักเกณฑ์และมาตรฐานงานคดีปกครอง และการปฏิบัติงานของพนักงานคดีปกครอง
(๓) ศึกษา วิเคราะห์เหตุแห่งการฟ้องคดีปกครอง ติดตาม วิเคราะห์ และเสนอความเห็นเกี่ยวกับการฟ้องคดีปกครองที่คาดว่าจะเข้าสู่การพิจารณาพิพากษาคดีปกครอง
(๔) ติดตามความเคลื่อนไหวคดีปกครองและข้อมูลทางวิชาการระหว่างประเทศ
จัดทำคำแปล
สรุปย่อข้อมูลที่เกี่ยวข้องกับวิชาการทางกฎหมายปกครองเพื่อสนับสนุนการปฏิบัติหน้าที่ของตุลาการศาลปกครอง
(๕) ประสานและสนับสนุนการจัดทำ วารสารวิชาการศาลปกครองและเอกสารวิชาการที่เกี่ยวกับกระบวนการยุติธรรมทางปกครอง
(๖) เผยแพร่ข้อมูลวิชาการทางกฎหมาย แนวคำ วินิจฉัย
บทความและความเห็นทางวิชาการที่เกี่ยวกับกระบวนการยุติธรรมทางปกครองทั้งภายในและต่างประเทศ
๕.๘ สำนักหอสมุดกฎหมายมหาชน มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักหอสมุดกฎหมายมหาชนมีอำนาจหน้าที่ดังต่อไปนี้
(๑) ศึกษา วิเคราะห์ พัฒนาระบบและมาตรฐานงานหอสมุดกฎหมายมหาชน
งานจดหมายเหตุและพิพิธภัณฑ์ศาลปกครอง
จัดทำแผนยุทธศาสตร์เพื่อการพัฒนาหอสมุดกฎหมายมหาชนให้เป็นศูนย์ข้อมูลวิชาการด้านกฎหมายมหาชน
และศูนย์การเรียนรู้ ค้นคว้า
อ้างอิงเกี่ยวกับกฎหมายปกครองและกฎหมายมหาชนที่ทันสมัยในระดับสากล
รวมทั้งสนับสนุนและพัฒนาห้องสมุดสำนักงานศาลปกครองในภูมิภาค
(๒) คัดเลือก จัดหาทรัพยากรสารนิเทศต่าง ๆ
ด้านกฎหมายมหาชนและกฎหมายอื่น ๆ ที่เกี่ยวกับหลักกฎหมายปกครองและการพิจารณาคดีปกครอง
(๓) จัดเก็บและอนุรักษ์เอกสารจดหมายเหตุ และพิพิธภัณฑ์ศาลปกครอง
(๔) จัดทำฐานข้อมูลคำพิพากษาของศาลปกครอง
ฐานข้อมูลกฎหมายและคำวินิจฉัยอื่น ติดตามความเคลื่อนไหว
และปรับปรุงการแก้ไขกฎหมายที่เกี่ยวข้องให้เป็นปัจจุบัน
๕.๙ สำนักประชาสัมพันธ์
มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักประชาสัมพันธ์มีอำนาจหน้าที่ ดังต่อไปนี้
(๑) ศึกษา วิเคราะห์
และเสนอแนะนโยบายด้านการประชาสัมพันธ์และสื่อสารองค์กร
จัดทำแผนยุทธศาสตร์ด้านการประชาสัมพันธ์ของศาลปกครอง
เพื่อพัฒนาระบบการประชาสัมพันธ์และเสริมสร้างภาพลักษณ์องค์กร
(๒) เผยแพร่และประชาสัมพันธ์ผลงาน ภาพและกิจกรรม
เพื่อเสริมสร้างภาพลักษณ์และความเชื่อมั่นต่อสถาบันศาลปกครองผ่านทางสื่อมวลชน
ประเมินและวิเคราะห์ข่าวสารที่เผยแพร่ผ่านสื่อต่าง ๆ และดำเนินการในฐานะฝ่ายเลขานุการคณะกรรมการอำนวยการด้านประชาสัมพันธ์
(๓)
บริหารจัดการข้อมูลข่าวสารและดำเนินงานตามกฎหมายข้อมูลข่าวสารของราชการ
และดำเนินการในฐานะฝ่ายเลขานุการคณะกรรมการข้อมูลข่าวสารของสำนักงานศาลปกครอง
(๔) ดำเนินการสร้างสรรค์และผลิตสื่อประชาสัมพันธ์
จัดนิทรรศการเพื่อเผยแพร่ความรู้แก่ประชาชน
และให้บริการสื่อโสตทัศน์ที่เกี่ยวข้องกับการปฏิบัติงานแก่หน่วยงานในสำนักงานศาลปกครอง
๕.๑๐ สำนักการต่างประเทศ
มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักการต่างประเทศมีอำนาจหน้าที่ ดังต่อไปนี้
(๑) ศึกษา วิเคราะห์ และจัดทำแผนยุทธศาสตร์ด้านการต่างประเทศ
(๒)
ดำเนินการเกี่ยวกับการเสริมสร้างความสัมพันธ์และสร้างเครือข่ายความร่วมมือระหว่างประเทศของประชาคมศาลปกครอง
หรือองค์กรวินิจฉัยคดีปกครองระหว่างประเทศ
(๓) เผยแพร่ข้อมูลข่าวสารของศาลปกครองและสำนักงานศาลปกครองเป็นภาษาต่างประเทศ
(๔) สนับสนุนด้านการแปลเอกสารภาษาต่างประเทศ
และการสื่อสารภาษาต่างประเทศ ในการประชุม การสัมมนา การบรรยาย และโอกาสต่าง ๆ
ของศาลปกครองและสำนักงานศาลปกครอง
(๕) ดำเนินการเกี่ยวกับทุนเพื่อการศึกษา ฝึกอบรม ดูงาน และสัมมนาทั้งในประเทศและต่างประเทศของตุลาการศาลปกครองและข้าราชการฝ่ายศาลปกครอง
๕.๑๑ สำนักบริหารยุทธศาสตร์
มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักบริหารยุทธศาสตร์มีอำนาจหน้าที่ ดังต่อไปนี้
(๑) จัดทำข้อเสนอแนะนโยบาย แผนยุทธศาสตร์
แผนปฏิบัติการประจำปีแผนงบประมาณ การจัดทำข้อตกลงการปฏิบัติงานระดับหน่วยงาน
(๒) พัฒนาระบบบริหารจัดการองค์กร
ตัวชี้วัดสำหรับการประเมินผลสำเร็จของงาน
(๓) ดำเนินการวิเคราะห์ จัดสรร ควบคุม และรายงานการใช้จ่ายงบประมาณ
(๔)
ติดตามและประเมินผลการปฏิบัติงานตามแผนยุทธศาสตร์ศาลปกครองข้อตกลงการปฏิบัติงานระดับหน่วยงาน
และการจัดทำรายงานผลการปฏิบัติงานประจำปี
(๕) จัดทำระบบข้อมูลเพื่อการบริหารของศาลปกครอง
เพื่อประโยชน์ในการบริหารจัดการผลงานแก่ผู้บริหารศาลและสำนักงานศาลปกครอง
๕.๑๒ สำนักบริหารทรัพยากรมนุษย์
มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักบริหารทรัพยากรมนุษย์มีอำนาจหน้าที่ ดังต่อไปนี้
(๑) ศึกษา วิเคราะห์ พัฒนาระบบ ระเบียบ หลักเกณฑ์
และมาตรฐานการบริหารทรัพยากรมนุษย์ และจัดทำแผนยุทธศาสตร์การบริหารทรัพยากรมนุษย์ของศาลปกครองและสำนักงานศาลปกครอง
(๒) ดำเนินการเกี่ยวกับการพัฒนาโครงสร้างองค์กร
การกำหนดมาตรฐานตำแหน่ง และอัตรากำลังของศาลปกครองและสำนักงานศาลปกครอง
(๓) ดำเนินการเกี่ยวกับการบริหารงานบุคคล
การบริหารผลการปฏิบัติงานและการเสริมสร้างวินัยและคุณธรรมของศาลปกครองและสำนักงานศาลปกครอง
(๔)
พัฒนาและจัดทำระบบสารสนเทศการบริหารทรัพยากรมนุษย์เพื่อการบริหารจัดการทรัพยากรมนุษย์
๕.๑๓ สำนักวิทยาการสารสนเทศ
มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักวิทยาการสารสนเทศมีอำนาจหน้าที่ ดังต่อไปนี้
(๑) ศึกษา วิเคราะห์เพื่อพัฒนาระบบ
และจัดทำแผนพัฒนาระบบเทคโนโลยีสารสนเทศของสำนักงานศาลปกครอง
จัดทำข้อกำหนดคุณลักษณะเฉพาะทางเทคนิคด้านระบบงานสารสนเทศ ระบบคอมพิวเตอร์ และอุปกรณ์ระบบเครือข่ายสื่อสารข้อมูล
(๒) ศึกษา วิเคราะห์ เพื่อพัฒนาวิธีปฏิบัติ
มาตรฐานการบริหารและการให้บริการ ด้านเทคโนโลยีสารสนเทศ
ประเมินผลและรายงานการดำเนินงานด้านเทคโนโลยีสารสนเทศของสำนักงานศาลปกครอง
(๓) ศึกษา วิเคราะห์ ออกแบบ ติดตั้ง ควบคุม
บำรุงรักษาอุปกรณ์ระบบเครือข่ายต่าง ๆ เครื่องคอมพิวเตอร์แม่ข่ายโปรแกรมระบบปฏิบัติการ
เครื่องไมโครคอมพิวเตอร์และอุปกรณ์ต่อพ่วง
รวมทั้งควบคุมการจัดเก็บข้อมูลและแฟ้มข้อมูลต่าง ๆ ของสำนักงานศาลปกครอง
(๔) สนับสนุนการดำเนินงาน
ให้คำปรึกษาแนะนำการพัฒนาและประยุกต์ใช้เทคโนโลยีสารสนเทศกับหน่วยงานในสังกัดสำนักงานศาลปกครอง
ถ่ายทอดเทคโนโลยีและพัฒนาบุคลากรให้มีความรู้ด้านเทคโนโลยีสารสนเทศ
๕.๑๔ สำนักบริหารการเงินและต้นทุน
มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักบริหารการเงินและต้นทุนมีอำนาจหน้าที่ ดังต่อไปนี้
(๑) ศึกษา วิเคราะห์ เสนอแนะหลักเกณฑ์ แนวทาง
และมาตรฐานการปฏิบัติงาน เพื่อพัฒนาการบริหารระบบต้นทุนผลผลิตและกิจกรรม การบัญชี
การบริหารเงินค่าตอบแทนและประโยชน์เกื้อกูล
และการบริหารเงินค่าจัดการองค์กรของสำนักงานศาลปกครอง
(๒) ควบคุมและตรวจสอบการเบิกจ่ายเงินงบประมาณ เงินเดือน เงินค่าตอบแทน
และสวัสดิการของตุลาการศาลปกครองและบุคลากรของสำนักงานศาลปกครอง
(๓) จัดทำ วิเคราะห์ และรายงานบัญชีประเภทต่าง ๆ
(๔) ดำเนินการเกี่ยวกับงานการเงินในคดีปกครองของศาลปกครองสูงสุด ศาลปกครองกลาง
และงานบังคับคดีปกครอง
(๕) ดำเนินการศูนย์ข้อมูลด้านการเงินและต้นทุนผลผลิตและกิจกรรม รวมทั้งให้คำปรึกษาแนะนำ
แก้ไขปัญหา ตอบข้อหารือ ข้อปฏิบัติทางการเงินและบัญชี
๕.๑๕ สำนักบริหารทรัพย์สิน
มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักบริหารทรัพย์สินมีอำนาจหน้าที่ ดังต่อไปนี้
(๑) ดำเนินการจัดหาวัสดุ ครุภัณฑ์ จัดซื้อ จัดจ้าง จัดหา
จ้างเหมาบริการ การบริหารสัญญา และตรวจสอบการปฏิบัติตามสัญญา
(๒) ควบคุม ดูแลรักษา ซ่อมบำรุงวัสดุ ครุภัณฑ์และยานพาหนะ
พัฒนาระบบการเบิกจ่าย ยืม - คืน วัสดุ ครุภัณฑ์และการจำหน่ายจ่ายโอนทรัพย์สิน
(๓) วางระบบ และดำเนินการบริหารงานอาคารสถานที่
รวมทั้งสนับสนุนให้คำปรึกษาแนะนำการบริหารงานอาคารสถานที่แก่สำนักงานศาลปกครองในภูมิภาค
(๔) ดำเนินการสำรวจ จัดหาสถานที่ก่อสร้างอาคารที่ทำการถาวร
บ้านพักและการจัดหาอาคารที่ทำการชั่วคราวศาลปกครองในภูมิภาค
๕.๑๖ สำนักบริหารกลาง มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักบริหารกลางมีอำนาจหน้าที่ ดังต่อไปนี้
(๑) ดำเนินการเกี่ยวกับงานสารบรรณของสำนักงานศาลปกครอง
(๒) ดำเนินการยกร่าง แก้ไข ปรับปรุง ตรวจสอบและให้ความเห็นกฎหมายกฎ
คำสั่ง หรือนิติกรรมสัญญาที่อยู่ในความรับผิดชอบของศาลปกครองและสำนักงานศาลปกครองและดำเนินงานในฐานะหน่วยธุรการกลางตามกฎหมายว่าด้วยการวินิจฉัยชี้ขาดอำนาจหน้าที่ระหว่างศาล
(๓)
ดำเนินการเกี่ยวกับสวัสดิการของบุคลากรศาลปกครองและสำนักงานศาลปกครอง
งานเลขานุการคณะกรรมการสวัสดิการ กิจกรรมเจ้าหน้าที่สัมพันธ์และนันทนาการต่าง ๆ
(๔) ดำเนินการเกี่ยวกับงานประชุมของศาลปกครองและสำนักงานศาลปกครอง
งานอำนวยการและประสานราชการ
งานเลขานุการนักบริหารสำนักงานศาลปกครองและงานราชการทั่วไป
ซึ่งมิได้กำหนดให้เป็นอำนาจหน้าที่ของส่วนราชการใดในสำนักงานศาลปกครอง
๕.๑๗ สำนักตรวจสอบภายใน มีผู้อำนวยการสำนักเป็นผู้บังคับบัญชาและรับผิดชอบการปฏิบัติราชการของหน่วยงาน
โดยสำนักตรวจสอบภายในมีอำนาจหน้าที่ ดังต่อไปนี้
(๑) ดำเนินการสอบทาน
ประเมินประสิทธิภาพและประสิทธิผลของระบบการควบคุมภายใน
และการบริหารความเสี่ยงของสำนักงานศาลปกครอง
(๒) ดำเนินการสอบทานความถูกต้องในการปฏิบัติตามกฎระเบียบ ความคุ้มค่าในการใช้งบประมาณ
ความถูกต้องเชื่อถือได้ของรายงานการเงิน และผลสัมฤทธิ์ในการดำเนินงานตามเป้าหมาย
รวมทั้งให้คำปรึกษาแนะนำในการพัฒนาระบบงานและระบบบริหารความเสี่ยง
๕.๑๘ วิทยาลัยตุลาการศาลปกครอง มีผู้อำนวยการวิทยาลัยเป็นผู้บังคับบัญชาและรับผิดชอบการปฏิบัติราชการของหน่วยงาน
โดยวิทยาลัยตุลาการศาลปกครองมีอำนาจหน้าที่ดังต่อไปนี้
(๑) จัดทำแผนยุทธศาสตร์การพัฒนาตุลาการศาลปกครอง
กำกับและติดตามประเมินผลการดำเนินงานตามแผนยุทธศาสตร์
(๒) ศึกษา วิเคราะห์ เพื่อพัฒนาระบบ รูปแบบ และวิธีการฝึกอบรม สัมมนาและการเสริมสร้างความเชี่ยวชาญของตุลาการศาลปกครอง
(๓) จัดการฝึกอบรม สัมมนาตุลาการศาลปกครอง การจัดทำสมรรถนะ ตุลาการศาลปกครอง
การพัฒนาความรู้ ความสามารถ ทักษะ ความเชี่ยวชาญของตุลาการศาลปกครองตามหลักสมรรถนะ
รวมทั้งดำเนินการติดตามประเมินผล และรายงานผลการฝึกอบรมสัมมนาตุลาการศาลปกครอง
(๔)
ดำเนินการในฐานะฝ่ายเลขานุการคณะกรรมการสถาบันกระบวนการยุติธรรมทางปกครอง
๕.๑๙ วิทยาลัยข้าราชการฝ่ายศาลปกครอง
มีผู้อำนวยการวิทยาลัยเป็นผู้บังคับบัญชา และรับผิดชอบการปฏิบัติราชการของหน่วยงาน
โดยวิทยาลัยข้าราชการฝ่ายศาลปกครองมีอำนาจหน้าที่ ดังต่อไปนี้
(๑) จัดทำแผนยุทธศาสตร์การพัฒนาบุคลากรของสำนักงานศาลปกครองกำกับ
และติดตามประเมินผลการดำเนินงานตามแผนยุทธศาสตร์
(๒) ศึกษา วิเคราะห์ เพื่อพัฒนาระบบ รูปแบบ
และวิธีการฝึกอบรมสัมมนาและการเสริมสร้างความเชี่ยวชาญของบุคลากรสำนักงานศาลปกครอง
(๓) จัดการฝึกอบรม
สัมมนาบุคลากรของสำนักงานศาลปกครองการส่งเสริมการเรียนรู้ทางอิเล็กทรอนิกส์
การจัดทำสมรรถนะบุคลากรของสำนักงานศาลปกครองการพัฒนาความรู้ ความสามารถ ทักษะ
ความเชี่ยวชาญของบุคลากรของสำนักงานศาลปกครองตามหลักสมรรถนะ รวมทั้งดำ เนินการติดตาม
ประเมินผลและรายงานผลการฝึกอบรมสัมมนาบุคลากรของสำนักงานศาลปกครอง
(๔) พัฒนาการใช้เทคโนโลยีด้านการพัฒนาบุคลากร
และให้บริการสื่อโสตทัศน์และผลิตสื่อโสตทัศน์ด้านการพัฒนาบุคลากรแก่วิทยาลัยต่าง ๆ
(๕) ดำเนินการในฐานะฝ่ายเลขานุการคณะกรรมการสถาบันกระบวนการยุติธรรมทางปกครอง
๕.๒๐ วิทยาลัยการยุติธรรมทางปกครอง
มีผู้อำนวยการวิทยาลัยเป็นผู้บังคับบัญชาและรับผิดชอบการปฏิบัติราชการของหน่วยงาน
โดยวิทยาลัยการยุติธรรมทางปกครองมีอำนาจหน้าที่ดังต่อไปนี้
(๑) จัดทำแผนยุทธศาสตร์การพัฒนานักบริหารของส่วนราชการ หน่วยงานอื่น
ๆ และเจ้าหน้าที่ของรัฐที่จำเป็นต่อกระบวนการยุติธรรมทางปกครอง
รวมทั้งกำกับและติดตามประเมินผลการดำเนินงานตามแผนยุทธศาสตร์
(๒) ศึกษา วิเคราะห์ เพื่อพัฒนาระบบ รูปแบบ
และวิธีการให้ความรู้เกี่ยวกับกระบวนการยุติธรรมทางปกครอง
และวิธีปฏิบัติราชการที่ดี
(๓) จัดการฝึกอบรม สัมมนา
ให้ความรู้เกี่ยวกับกระบวนการยุติธรรมทางปกครอง
และส่งเสริมการเรียนรู้วิธีปฏิบัติราชการที่ดีให้แก่หน่วยงานและคณะบุคคลต่าง ๆ เจ้าหน้าที่ของรัฐ
นักบริหารของส่วนราชการ และหน่วยงานอื่น ๆ
ที่เกี่ยวข้องกับกระบวนการยุติธรรมทางปกครอง
(๔) ดำเนินการในฐานะฝ่ายเลขานุการคณะกรรมการสถาบันกระบวนการยุติธรรมทางปกครอง

ข้อ ๖  ให้เลขาธิการสำนักงานศาลปกครองเป็นผู้รักษาการตามประกาศนี้

ประกาศ
ณ วันที่ ๑ มิถุนายน พ.ศ. ๒๕๕๔
หัสวุฒิ
 วิฑิตวิริยกุล
ประธานศาลปกครองสูงสุด
ประธานกรรมการข้าราชการฝ่ายศาลปกครอง

ปริยานุช/ผู้จัดทำ
๑๔ มิถุนายน
๒๕๕๔

ณัฐวดี/ตรวจ
๑๔ มิถุนายน
๒๕๕๔

[๑] ราชกิจจานุเบกษา
เล่ม ๑๒๘/ตอนที่ ๔๖ ก/หน้า ๖๐/๙ มิถุนายน ๒๕๕๔